**dôvodová správa**

1. **Všeobecná časť**

Legislatívna úprava pravidiel verejného obstarávania zameraná na vydávanie elektronického Vestníka verejného obstarávania a posielanie elektronických oznámení je napĺňaním cieľov Národnej koncepcie informatizácie verejnej správy schválenej uznesením vlády Slovenskej republiky č. 331/2008 a Stratégie informatizácie verejnej správy schválenej uznesením vlády Slovenskej republiky č. 131/2008 v oblasti verejného obstarávania.

Posielanie oznámení používaných vo verejnom obstarávaní na zverejnenie v Úradnom vestníku Európskej únie (ďalej len „úradný vestník“) a vo Vestníku verejného obstarávania (ďalej len „vestník“) sa navrhuje len v elektronickej podobe, vo formátoch a postupmi, ktoré spĺňajú základné štandardy pre elektronizáciu služieb realizovaných verejnou správou na úrovni štruktúry XML dokumentov.

Elektronické oznámenia zjednodušujú a zrýchľujú prípravu oznámení používaných   
vo verejnom obstarávaní, ktoré verejný obstarávateľ a obstarávateľ posiela na zverejnenie Úradu pre úradné publikácie (ďalej len „publikačný úrad“) a Úradu pre verejné obstarávanie (ďalej len „úrad“) a rovnako zjednodušujú a zrýchľujú zverejňovanie týchto oznámení. Elektronické oznámenia tiež zabezpečujú presnosť a rýchlejší prenos údajov.

Na publikovanie oznámení používaných vo verejnom obstarávaní v úradnom vestníku slúži webový nástroj eNotices, v ktorom sú dostupné on-line formuláre na prípravu a posielanie oznámení používaných vo verejnom obstarávaní a elektronické oznámenia je umožnené poslať v štruktúrovanom elektronickom formáte publikačnému úradu. Adekvátnym webovým nástrojom na publikovanie vo vestníku je ZOVO, ktorý funguje už od roku 2005 a ku koncu roka 2007 úrad registroval 458 subjektov s autentizačnými prostriedkami pre prístup do elektronického odosielania oznámení. V roku 2007 bolo poslaných elektronických oznámení asi 25% z celkového počtu oznámení. Prístup ku všetkým používaným štandardným on-line formulárom je bezplatný. Výhodou je aj jednoduché používanie.

Ďalším možným prostriedkom na zverejňovanie oznámení pri zadávaní nadlimitných zákaziek je aj služba priameho elektronického posielania oznámení používaných vo verejnom obstarávaní publikačnému úradu – eSenders. Úrad však zatiaľ nie je ešte registrovaným poskytovateľom tejto služby v prospech verejného obstarávateľa a obstarávateľa.

Navrhovanou úpravou sa sledujú strategické ciele informatizácie verejnej správy stanovené v  Stratégii informatizácie verejnej správy schválenej vládou Slovenskej republiky. V tejto etape sa navrhuje vydávanie vestníka len v elektronickej podobe, čím sa odstraňujú niektoré legislatívne bariéry elektronizácie procesu verejného obstarávania. Ďalej sa navrhuje posielanie oznámení používaných vo verejnom obstarávaní len v elektronickej podobe, vo formátoch a postupmi, ktoré spĺňajú základné štandardy pre elektronizáciu služieb realizovaných verejnou správou na úrovni štruktúry XML dokumentov.

Novelou sa navrhuje upraviť ustanovenia zákona o verejnom obstarávaní viažuce sa k revíznym postupom s cieľom zabrániť zneužívaniu inštitútu žiadosti o nápravu a námietok smerujúcich proti inému úkonu verejného obstarávateľa alebo obstarávateľa, a tým k neúmernému predlžovaniu procesu verejného obstarávania, čo spôsobuje zvyšovanie finančných a administratívnych nákladov verejného obstarávateľa a obstarávateľa nielen vo väzbe na samotné zabezpečovanie výkonu verejného obstarávania, ale smerujúcich aj k hospodárskym škodám. Účelom navrhovaných úprav je zrýchlenie a zefektívnenie riešenia revíznych postupov.

**doložka**

**finančných, ekonomických, environmentálnych vplyvov, vplyvov na zamestnanosť a podnikateľské prostredie**

1. **Odhad dopadov na verejné financie**

Návrh zákona nemá priamy vplyv na verejné financie.

1. **Odhad dopadov na obyvateľov, hospodárenie podnikateľskej sféry a iných právnických osôb**

Návrh zákona nemá vplyv na obyvateľov, hospodárenie podnikateľskej sféry a iných právnických osôb.

1. **Odhad dopadov na životné prostredie**

Návrh zákona nemá vplyv na životné prostredie.

1. **Odhad dopadov na zamestnanosť**

Návrh zákona nemá negatívny vplyv na zamestnanosť.

1. **Analýza vplyvov na podnikateľské prostredie**

Návrh zákona nemá negatívny vplyv na podnikateľské prostredie.

**DOLOŽKA ZLUČITEĽNOSTI**

**právneho predpisu**

**s právom Európskych spoločenstiev a s právom Európskej únie**

1. **Predkladateľ právneho predpisu:**

Vláda Slovenskej republiky

1. **Názov návrhu právneho predpisu:**

Zákon, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov

1. **Problematika návrhu právneho predpisu:**
2. **je upravená v práve Európskych spoločenstiev:**

**v primárnej legislatíve:**

Zmluva o založení Európskeho spoločenstva v platnom znení

**v sekundárnej legislatíve:**

* Smernica 2004/17/ES Európskeho parlamentu a Rady z 31. marca 2004 o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (Mimoriadne vydanie   
  Ú. v. EÚ kap. 6/zv. 7),
* Smernica 2004/18/ES Európskeho parlamentu a Rady z 31. marca 2004 o koordinácii postupov pri zadávaní verejných zákaziek na práce, verejných zákaziek na dodávku tovaru a verejných zákaziek na služby (Mimoriadne vydanie Ú. v. EÚ kap. 6/zv. 7),
* Smernica Rady 89/665/EHS z 21. decembra 1989 o koordinácii zákonov, iných právnych predpisov a správnych opatrení týkajúcich sa uplatňovania postupov a preskúmavania v rámci verejného obstarávania tovarov a prác (Mimoriadne vydanie Ú. v. EÚ kap. 6/zv. 1),
* Smernica Rady 92/13/EHS z 25. februára 1992, ktorou sa koordinujú zákony, iné právne predpisy a správne opatrenia o uplatňovaní právnych prepisov spoločenstva o postupoch verejného obstarávania subjektov pôsobiacich vo vodnom, energetickom, dopravnom a telekomunikačnom sektore (Mimoriadne vydanie Ú. v. EÚ kap. 6/zv. 1),
* Smernica Komisie 2005/51/ES zo 7. septembra 2005, ktorou sa mení a dopĺňa príloha XX k smernici Európskeho parlamentu a Rady 2004/17/ES a príloha VIII k smernici Európskeho parlamentu a Rady 2004/18/ES o verejnom obstarávaní (Ú. v. EÚ, L 257, 1. október 2005),
* Smernica Európskeho parlamentu a Rady 2005/75/ES zo 16. novembra 2005, ktorou sa opravuje smernica 2004/18/ES o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby (Ú. v. EÚ, L 323, 9. december 2005),
* Nariadenie Komisie (ES) č. 1564/2005 zo 7. septembra 2005, ktorým sa ustanovujú štandardné formuláre na zverejňovanie oznámení v rámci postupov verejného obstarávania podľa smerníc Európskeho parlamentu a Rady 2004/17/ES a 2004/18/ES (Ú. v. EÚ, L 257, 1. október 2005),
* Nariadenie Komisie (ES) č. 2083/2005 z 19. decembra 2005, ktorým sa menia a dopĺňajú smernice Európskeho parlamentu a Rady 2004/17/ES a 2004/18/ES, pokiaľ ide o uplatňovanie prahových hodnôt v oblasti postupov zadávania zákaziek (Ú. v. EÚ, L 333, 20. december 2005),
* Nariadenie Komisie (ES) č. 1422/2007 zo 4. decembra 2007, ktorým sa menia   
  a  dopĺňajú smernice Európskeho parlamentu a  Rady 2004/17/ES a  2004/18/ES,   
  pokiaľ ide o ich prahové hodnoty uplatňované pri postupoch zadávania zákaziek   
  (Ú. v. EÚ L 317, 5. december 2007),
* Nariadenie (ES) č. 2195/2002 Európskeho parlamentu a Rady z 5. novembra 2002 o spoločnom slovníku obstarávania (CPV) (Mimoriadne vydanie Ú. v. EÚ   
  kap. 6/zv. 5),
* Nariadenie Komisie (ES) č. 2151/2003 zo 16. decembra 2003, ktorým sa mení a dopĺňa nariadenie Európskeho parlamentu a Rady (ES) č. 2195/2002 o Spoločnom slovníku obstarávania (CPV) (Mimoriadne vydanie Ú. v. EÚ kap. 6/zv. 6),
* Nariadenie Komisie (ES) č. 213/2008 z 28. novembra 2007, ktorým sa mení a dopĺňa nariadenie Európskeho parlamentu a Rady (ES) č. 2195/2002 o Spoločnom slovníku obstarávania (CPV) a smernice Európskeho parlamentu a Rady 2004/17/ES a 2004/18/ES o postupoch verejného obstarávania, pokiaľ ide o revíziu CPV (Ú. v. EÚ, L 74, 15. marec 2008).

1. **nie je upravená v práve Európskej únie**
2. **nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev**
3. **Záväzky Slovenskej republiky vo vzťahu k Európskym spoločenstvám a Európskej únii:**
4. **lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca**

* bezpredmetné

1. **informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení**

* proti Slovenskej republike bolo zo strany Európskej komisie formálne začaté konanie (Čl. 226 Zmluvy o založení Európskeho spoločenstva v platnom znení) č. 2005/5111, ktoré bolo priaznivo uzavreté v prospech Slovenskej republiky

1. **informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia**

* smernica 2004/17/ESEurópskeho parlamentu a Rady z 31. marca 2004 o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb**,** smernica 2004/18/ES Európskeho parlamentu a Rady z 31. marca 2004 o koordinácii postupov pri zadávaní verejných zákaziek na práce, verejných zákaziek na dodávku tovaru a verejných zákaziek na služby, smernica Rady 89/665/EHS z 21. decembra 1989 o koordinácii zákonov, iných právnych predpisov a správnych opatrení týkajúcich sa uplatňovania postupov a preskúmavania v rámci verejného obstarávania tovarov a prác, smernica Rady 92/13/EHS z 25. februára 1992, ktorou sa koordinujú zákony, iné právne predpisy a správne opatrenia o uplatňovaní právnych prepisov spoločenstva o postupoch verejného obstarávania subjektov pôsobiacich vo vodnom, energetickom, dopravnom a telekomunikačnom sektore a smernica Komisie 2005/51/ES zo 7. septembra 2005, ktorou sa mení a dopĺňa príloha XX k smernici Európskeho parlamentu a Rady 2004/17/ES a príloha VIII k smernici Európskeho parlamentu a Rady 2004/18/ES o verejnom obstarávaní boli úplne prebraté do zákona č. 25/2006 Z. z. o verejnom obstarávaní a o zmene a doplnení niektorých zákonov a do vyhlášky Úradu pre verejné obstarávanie č. 35/2006 Z. z. Smernicu Európskeho parlamentu a Rady 2005/75/ES zo 16. novembra 2005, ktorou sa opravuje smernica 2004/18/ES o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby nie je potrebné prebrať, nakoľko úprava sa týka čl. 78 smernice 2004/18/ES, pri ktorom sa transpozícia neuskutočňuje.

1. **Stupeň zlučiteľnosti návrhu právneho predpisu alebo návrhu legislatívneho zámeru s právom Európskych spoločenstiev alebo právom Európskej únie:**

* úplný

1. **Gestor a spolupracujúce rezorty**

Úrad pre verejné obstarávanie

Ministerstvo dopravy, pôšt a telekomunikácii SR

1. **Osobitná časť**

**K Čl. I**

**K bodu 1**

Posielanie oznámení používaných vo verejnom obstarávaní na zverejnenie v Úradnom vestníku Európskej únie a vo Vestníku verejného obstarávania sa navrhuje len v elektronickej podobe, vo formátoch a postupmi, ktoré spĺňajú základné štandardy pre elektronizáciu služieb realizovaných verejnou správou na úrovni štruktúry XML dokumentov. Elektronické oznámenia zjednodušujú a zrýchľujú prípravu oznámení používaných vo verejnom obstarávaní, ktoré verejný obstarávateľ a obstarávateľ posiela na zverejnenie publikačnému úradu a úradu a rovnako zjednodušujú a zrýchľujú zverejňovanie týchto oznámení. Elektronické oznámenia tiež zabezpečujú presnosť a rýchlejší prenos údajov.

**K bodu 2**

Ide o  legislatívno-technickú úpravu, ktorou sa navrhuje spresnenia dňa, kedy verejný obstarávateľ/obstarávateľ posiela úradu oznámenie používané vo verejnom obstarávaní pri zadávaní nadlimitných zákaziek.

**K bodu 3**

Navrhovaná úprava nadväzuje na navrhovanú úpravu posielania elektronických oznámení používaných vo verejnom obstarávaní pri zadávaní nadlimitných zákaziek. Úrad tieto oznámenia zverejní do šiestich dní odo dňa odoslania elektronického oznámenia publikačnému úradu.

**K bodom 4 až 9**

Vo vzťahu k navrhovaným úpravám v revíznych postupoch je potrebná aj úprava ustanovenia, ktoré sa týka uzavretia zmluvy alebo rámcovej dohody s úspešným uchádzačom alebo uchádzačmi. Pri námietkach proti inému úkonu verejného obstarávateľa a obstarávateľa odňatím odkladného účinku námietok jeho konanie v procese verejného obstarávania môže pokračovať.

**K bodom 10 až 14**

Ide o legislatívno-technickú úpravu súvisiacu s navrhovanou úpravou posielania elektronických oznámení používaných vo verejnom obstarávaní, terminologicky sa spresňuje spôsob posielania elektronických oznámení.

**K bodu 15**

Úpravou sa navrhuje aj posielanie elektronického oznámenia o začatí rokovacieho konania bez zverejnenia pre verejného obstarávateľa pri zadávaní nadlimitných a podlimitných zákaziek, súčasne sa rozširuje obsah tohto oznámenia.

**K bodom 16 až 23**

Ide o  legislatívno-technickú úpravu súvisiacu s navrhovanou úpravou posielania elektronických oznámení používaných vo verejnom obstarávaní, terminologicky sa spresňuje spôsob posielania elektronických oznámení.

**K bodu 24**

Úpravou sa navrhuje aj posielanie elektronického oznámenia o začatí rokovacieho konania bez zverejnenia pre obstarávateľa.

**K bodu 25**

Navrhovaná úprava nadväzuje na navrhovanú úpravu posielania elektronických oznámení používaných vo verejnom obstarávaní pri zadávaní podlimitných zákaziek. Úrad tieto oznámenia zverejní do siedmich dní odo dňa odoslania elektronického oznámenia úradu.

**K bodu 26**

Úpravou sa navrhuje aj posielanie elektronickej informácie o uzavretí zmluvy pri zadávaní podprahovej zákazky verejným obstarávateľom.

**K bodom 27 a 28**

Navrhuje sa vydávanie Vestníka verejného obstarávania len v elektronickej podobe.

**K bodom 29 až 34**

Navrhuje sa upraviť ustanovenia zákona o verejnom obstarávaní viažuce sa k revíznym postupom s cieľom zabrániť zneužívaniu inštitútu žiadosti o nápravu a námietok smerujúcich proti inému úkonu verejného obstarávateľa alebo obstarávateľa, a tým k neúmernému predlžovaniu procesu verejného obstarávania, čo spôsobuje zvyšovanie finančných a administratívnych nákladov verejného obstarávateľa a obstarávateľa nielen vo väzbe na samotné zabezpečovanie výkonu verejného obstarávania, ale smerujúcich aj k hospodárskym škodám. Účelom navrhovaných úprav je zrýchlenie a zefektívnenie riešenia revíznych postupov.

**K bodom 35 a 36**

Navrhuje sa zaviesť novú sumu kaucie pri podaní námietok proti inému úkonu kontrolovaného po predložení ponúk, čím sa sleduje zabránenie zneužívaniu tohto inštitútu.

**K bodu 37**

Navrhuje sa precizovanie procesnej prekážky „res judicata“.

**K bodom 38 a 39**

Navrhuje sa sprísnenie sankčného postihu ak verejný obstarávateľ a obstarávateľ uzavrie zmluvu v rozpore s ustanovením § 45 zákona.

**K bodu 40**

V navrhovanom ustanovení sa rieši postup kontrolovaného a konanie úradu nadobudnutím účinnosti tohto zákona.

**K Čl. II**

Účinnosť ustanovení viažucich sa k úprave revíznych postupov sa navrhuje   
od 15. novembra 2008.

Vydávanie elektronického vestníka sa navrhuje od 1. januára 2009.

Posielanie elektronických oznámení sa navrhuje od 1. júla 2009 z dôvodov, aby sa verejní obstarávatelia a obstarávatelia, ktorí nepoužívajú elektronický spôsob posielania oznámení, naň pripravili najmä z technických aspektov a  mali dostatočný časový priestor pre oboznámenie sa s elektronickým spôsobom posielania oznámení používaných vo verejnom obstarávaní.

Bratislava 1. októbra 2008

**Robert F i c o, v.r.**

predseda vlády

Slovenskej republiky

**Béla A n g y a l, v.r.**

predseda

Úradu pre verejné obstarávanie

**Ľubomír V á ž n y, v.r.**

minister

dopravy, pôšt a telekomunikácii

Slovenskej republiky